คุมองค์กรอิสระถลุงเงิน
จัดระเบียบใช้เงินของหน่วยงานและองค์กรอิสระ ไม่เกิน 1% แถมห้ามออกกฎหมายเพิ่มภาษีเอง โดยไม่ผ่านคลัง
17 มี.ค. 2559

จัดระเบียบใช้เงินของหน่วยงานและองค์กรอิสระ ไม่เกิน 1% แถมห้ามออกกฎหมายเพิ่มภาษีเอง โดยไม่ผ่านคลัง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ร่างพระราชบัญญัติการเงินการคลังของรัฐ พ.ศ. … ที่คณะรัฐมนตรี (ครม.) เห็นชอบตามที่กระทรวงการคลังเสนอ จะทำให้การบริหารการเงินการคลังของประเทศมีความโปร่งใสและมีประสิทธิภาพมากขึ้น ควบคุมและจำกัดการใช้เงินนอกงบประมาณไม่ให้เป็นภาระการเงินการคลังของประเทศในภายหลัง
นายกฤษฎา กล่าวว่า ร่าง พ.ร.บ.ยังควบคุมการใช้เงินจากการเก็บภาษีเพิ่มพิเศษของหน่วยงานต่างๆ จากเดิมมีหลายหน่วยงานออกกฎหมายให้เก็บภาษีเพิ่มด้วยตัวเอง โดยไม่ผ่านกระทรวงการคลัง เช่น กองทุนส่งเสริมสุขภาพ กองทุนกีฬา สถานีโทรทัศน์ไทยพีบีเอส ได้เงินภาษี 2% จากการเก็บภาษีสุราและบุหรี่ของกรมสรรพสามิต
"แต่ในอนาคตการเก็บภาษีเพิ่มต้องทำภายใต้กฎหมายของกรมภาษีต่างๆ เช่น เก็บภาษีสรรพสามิต หรือสรรพากรเพิ่มเติม ต้องทำภายใต้ประมวลรัษฎากรกรมสรรพสามิต หรือกรมสรรพากร เท่านั้น ไม่สามารถไปออกกฎหมายพิเศษเพิ่มเติมได้ การใช้เงินกำหนดว่าต้องไม่เกิน 1% ของงบประมาณ หรือปีละ 2-3 หมื่นล้านบาท ปัจจุบัน 3 กองทุนเก็บภาษีพิเศษเป็นเงินกว่า 1 หมื่นล้านบาท" นายกฤษฎา กล่าว
ทั้งนี้ ร่าง พ.ร.บ.กำหนดว่าการใช้เงินนอกงบประมาณจะทำได้ภายใต้เงื่อนไข 3 ข้อ ได้แก่ 1.เพื่อการฟื้นฟูจากการก่อการร้ายหรือวินาศกรรม 2.เพื่อการฟื้นฟูจากสาธารณภัยหรือภัยพิบัติต่างๆ และ 3.เพื่อการฟื้นฟูเศรษฐกิจ โดยจะใช้ได้ไม่เกิน 1% ของงบประมาณรายจ่าย ซึ่งตัวเลขอาจมีการเปลี่ยนแปลงในชั้นการพิจารณาของคณะกรรมการกฤษฎีกา
นายกฤษฎา กล่าวว่า สำนักงานบริหารหนี้สาธารณะ (สบน.) ได้เสนอให้กำหนดไว้ในกฎหมายต้องชำระคืนเงินต้นเงินกู้ปีละไม่ต่ำกว่า 3% แต่ปัจจุบันชำระเงินต้นได้แค่ 1-2% จึงต้องหารือกันอีกที